Zeci de proiecte care obținuseră finanțare europeană sunt blocate în Arad, după ce Guvernul a redus cu 45 de milioane de lei fondurile destinate județului, prin Legea bugetului de stat, iar majoritatea primarilor arădeni au semnat deja o petiție lansată de Consiliul Județean.

Președintele Consiliului Județean (CJ) Arad, Nicolae Ioțcu (PNL), a anunțat, marți, că a transmis Ministerului Finanțelor o scrisoare deschisă, în care prezintă situația creată după adoptarea bugetului de stat pe 2015, prin care fondurile destinate județului au fost reduse cu 45 de milioane de lei, iar zeci de proiecte europene sunt blocate, pentru că primăriile nu mai au banii pentru cofinanțare, transmite corespondentul MEDIAFAX.

Ioțcu a declarat că, în calitate de președinte al CJ, a lansat și o petiție, la care au aderat majoritatea primarilor din județ, respectiv 55 din 78, aceștia fiind de la PNL, UDMR și independenți.

Petiția, care a fost semnată și de o mie de arădeni, până marți, arată că „prin modificarea formulei de alocare a fondurilor bugetare, modificare care s-a realizat fără consultarea transparentă a Parlamentului, Guvernul Ponta a blocat dezvoltarea județului Arad”.

„Banii au fost luați de la arădeni și transferați către județele neperformante, dar conduse de baronii PSD. Măsura nu are nicio bază economică. Dimpotrivă, ea nu face decât să devalizeze județul Arad, ca și alte județe din țară. În același timp, administrații locale neperformante au primit sume extrem de mari, necorelate cu nivelul de dezvoltare al unităților lor administrative și necondiționate de existența unor proiecte de investiții. Aceste sume vor putea fi cheltuite pentru proiecte irelevante, cum ar fi organizarea de petreceri cu mici și bere, așa cum ne-a obișnuit PSD”, se mai arată în petiție.

Ioțcu a precizat că miza documentului este de a determina Guvernul să modifice formula de calcul pentru alocările bugetare, „cel târziu începând cu semestrul II”.

„Cerem găsirea unei formule echitabile. Și vechea formulă de calcul era mai bună decât actuala, care încurajează administrațiile neperformante. Dacă nu se modifică regulile actuale, există riscul foarte mare ca multe primării din Arad și din țară să ajungă în incapacitate de plată și la cheltuielile de funcționare, pentru că la proiecte sunt deja blocaje de la începutul anului”, a spus șeful CJ.

Acesta susține că fiecare primărie din județ are cel puțin un proiect blocat, însă există unele cu mai multe proiecte de infrastructură care au fost oprite din cauza finanțării. În aceeași situație ar fi lucrări la școli, unități sanitare sau centre culturale.

Ioțcu a mai spus că în discuție este blocarea unor proiecte care însumează milioane de euro.

Spre exemplu, primarul din localitatea Felnac, Nicolae Selegean (PNL), a declarat că trei proiecte europene au fost blocate, pentru că bugetul local diminuat nu mai poate asigura cofinanțarea acestora sau începerea lucrărilor. Pentru aceste proiecte, prin care urma să fie amenajat un drum local, o zonă de agrement pentru picnic și un centru de informare turistică, contractele de finanțare europeană fuseseră semnate, pentru suma totală de un milion de lei.

„Este cea mai proastă lege a bugetului de când sunt la primărie, și sunt la al treilea mandat. Ne întoarcem la vremuri când nu puteam plăti nici iluminatul public. Dacă până acum se spunea că primăriile nu au proiecte pentru bani europeni, acum avem proiecte și le blochează Guvernul”, a declarat primarul.

Și reprezentanții Primăriei Nădlac au atras atenția că se va închide serviciul SMURD, dar și un centru de zi pentru minori, care au rămas fără finanțare, pentru că bugetul orașului are în 2015 un deficit de 1,2 milioane de lei.